CELEX: 62005TN0033
Language: el
Date: 2005-01-21 00:00:00
Title: Υπόθεση Τ-33/05: Προσφυγή της Compañía Española de Tabaco en Rama, S.A., κατά της Επιτροπής των Ευρωπαϊκών Κοινοτήτων που ασκήθηκε στις 21 Ιανουαρίου 2005

2.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 82/42
            
         Προσφυγή της Compañía Española de Tabaco en Rama, S.A., κατά της Επιτροπής των Ευρωπαϊκών Κοινοτήτων που ασκήθηκε στις 21 Ιανουαρίου 2005
   (Υπόθεση Τ-33/05)
   (2005/C 82/74)
   Γλώσσα διαδικασίας: η ισπανική
   Η Compañía Española de Tabaco en Rama, S.A., με έδρα το Navalmoral de la Mata (Ισπανία), εκπροσωπούμενη από τον Marcos Araujo, δικηγόρο Μαδρίτης, άσκησε στις 21 Ιανουαρίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   H προσφεύγουσα ζητεί από το Πρωτοδικείο:
   
               1)
            
            
               να ακυρώσει την απόφαση της Επιτροπής των Ευρωπαϊκών Κοινοτήτων της 20ής Οκτωβρίου 2004, που αφορά διαδικασία εφαρμογής του άρθρου 81, παράγραφος 1, της Συνθήκης ΕΚ [C(2004) 4030 τελικό] στο πλαίσιο της υποθέσεως COMP/C.38.238/B.2 – Τομέας του ακατέργαστου καπνού στην Ισπανία·
            
         
               2)
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσβαλλόμενη απόφαση στην παρούσα διαφορά είναι η ίδια την οποία αφορά η υπόθεση Τ-24/05, Standard Commercial κ.λπ. κατά Επιτροπής (1).
   Όλα τα επιχειρήματα αφορούν την αρχή της αναλογικότητας. Η προσφεύγουσα επικαλείται ιδίως το ότι οι κολασθείσες πρακτικές εφαρμόστηκαν σε μια αγορά 25 εκατομμυρίων ευρώ και ότι τα επιβληθέντα πρόστιμα ανέρχονται σχεδόν στο ίδιο ποσό. Συγκεκριμένα, στη CETARSA επιβλήθηκε πρόστιμο που ισοδυναμεί προς το 7,5 % του κύκλου εργασιών της το 2003.
   Προς στήριξη των αιτημάτων της, η προσφεύγουσα επικαλείται τους ακόλουθους λόγους ακυρώσεως:
   
               —
            
            
               Παραβίαση της αρχής της ίσης μεταχειρίσεως, καθόσον επιβλήθηκαν υψηλές κυρώσεις στις μεταποιητικές επιχειρήσεις και συμβολικά πρόστιμα στους παραγωγούς βάσει επιχειρημάτων που ίσχυαν για αμφότερους τους τομείς.
            
         
               —
            
            
               Εσφαλμένη εκτίμηση των πραγματικών περιστάσεων (επίσημη υποστήριξη της ρυθμίσεως του τομέα μέσω συμφωνιών μεταξύ παραγωγών και μεταποιητικών επιχειρήσεων, περιορισμένη διάσταση των αγορών που επηρεάστηκαν, απουσία επιπτώσεων κ.λπ.), που θα δικαιολογούσαν τον χαρακτηρισμό των πρακτικών που αφορά η υπόθεση ως «σοβαρών» και όχι ως «πολύ σοβαρών» παραβάσεων.
            
         
               —
            
            
               Εσφαλμένη εκτίμηση της διάρκειας των πρακτικών.
            
         
               —
            
            
               Εσφαλμένη εκτίμηση της συμμετοχής της προσφεύγουσας στις κολασθείσες πρακτικές, καθόσον στηρίχθηκε μόνο στο μερίδιο που κατέχει στην αγορά χωρίς να ληφθούν υπόψη άλλα στοιχεία που εξατομικεύουν την κατάστασή της.
            
         
               —
            
            
               Η μέθοδος που χρησιμοποίησε η Επιτροπή για να καθορίσει τα βασικά πρόστιμα οδήγησε στην επιβολή δυσαναλόγων προστίμων στην περίπτωση των μικρών επιχειρήσεων όπως η προσφεύγουσα.
            
         
               —
            
            
               Αυθαίρετη εφαρμογή της ανακοινώσεως περί της συνεργασίας των επιχειρήσεων και μη δικαιολόγηση, εκ μέρους της Επιτροπής, αυτής της διαφοράς μεταχειρίσεως, καθώς και προσβολή των δικαιωμάτων άμυνας της προσφεύγουσας.
            
         
      (1)  Η οποία δεν έχει ακόμα δημοσιευθεί στην ΕΕΕΚ.